Document ID: 31985R3788

Ir-Regolament tal-Kunsill (KEE) Nru 3788/85
tal-20 ta’ Diċembru, 1985
li jemenda, minħabba l-adeżjoni ta’ Spanja u l-Portugall, ċerti regolamenti fis-settur taż-żjut u x-xaħmijiet
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea,
Wara li kkunsidra l-Att ta’ Adeżjoni ta’ Spanja u l-Portugall, u partikolarment Artikolu 396(2) ta’ dan;
Wara li kkunsidra l-proposta mill-Kummissjoni;
Billi, minħabba l-adeżjoni ta’ Spanja u l-Portugall, għandhom isiru ċerti aġġustamenti tekniċi għar-Regolamenti li ġejjin fis-settur taż-żjut u x-xaħmijiet:
- Ir-Regolament tal-Kunsill (KEE) Nru 2164/70 tas-27 ta’ Ottubru, 1970 dwar l-importazzjoni taż-żejt taż-żebbuġa minn Spanja [1], kif emendat bir-Regolament (KEE) Nru 2277/71 [2],
- Ir-Regolament tal-Kunsill (KEE) Nru 154/75 tal-21 ta’ Jannar, 1975 dwar it-twaqqif ta’ reġistru tal-kultivazzjoni taż-żebbuġ fl-Istati Membri li jipproduċu ż-żejt taż-żebbuġa [3], kif l-aħħar emendat bir-Regolament (KEE) Nru 3453/80 [4],
- Ir-Regolament tal-Kunsill (KEE) Nru 3089/78 tad-19 ta’ Diċembru, 1978 li jelenka regoli ġenerali dwar għajnuna għall-konsum taż-żejt taż-żebbuġa [5], kif emendat bir-Regolament (KEE) Nru 2762/80 [6],
- Ir-Regolament tal-Kunsill (KEE) Nru 591/79 tas-26 ta’ Marzu, 1979 li jelenka regoli ġenerali dwar ir-rimborż ta’ flus għall-produzzjoni taż-żejt taż-żebbuġa wżat fil-manifattura ta’ ċertu ikel priservat [7], kif l-aħħar emendat bir-Regolament (KEE) Nru 3176/84 [8],
- Ir-Regolament tal-Kunsill (KEE) Nru 1590/83 ta’ l-14 ta’ Ġunju, 1983 dwar il-kalkolu ta’ meded ta’ art imħawla bis-siġar taż-żebbuġ li jikkwalifikaw għal għajnuna għall-produzzjoni taż-żejt taż-żebbuġa [9],
- Ir-Regolament tal-Kunsill (KEE) Nru 2261/84 tas-17 ta’ Lulju, 1984 li jelenka regoli ġenerali dwar l-għoti ta’ għajnuna għall-produzzjoni taż-żejt taż-żebbuġa u għajnuna lil organizzazzjonijiet tal-produtturi taż-żejt taż-żebbuġa [10],
- Ir-Regolament tal-Kunsill (KEE) Nru 2262/84 tas-17 ta’ Lulju, 1984 li jelenka miżuri speċjali rigward iż-żejt taż-żebbuġa [11],
Billi, skond Artikolu 2(3) tat-Trattat ta’ Adeżjoni, l-istituzzjonijiet tal-Komunità jistgħu jadottaw, qabel l-adeżjoni, il-miżuri msemmija f’Artikolu 396 ta’ l-Att ta’ Adeżjoni,
ADOTTA DAN IR-REGOLAMENT:
Artikolu 1
Ir-Regolament (KEE) Nru 2164/70 jitħassar b’effett mill-1 ta’ Marzu, 1986.
Artikolu 2
Ir-Regolament (KEE) Nru 154/75 ikun emendat kif ġej:
1. f’Artikolu 1(2), it-tielet subparagrafu jitbiddel b’dan li ġej:
"Il-perjodi ta’ żmien imsemmija fil-punti (a) u (b) jibdew jgħoddu-:
- mill-1 ta’ Novembru, 1982 rigward it-twaqqif ta’ reġistru tal-kultivazzjoni taż-żebbuġ fil-Ġreċja,
- mill-1 ta’ Novembru, 1986 rigward it-twaqqif ta’ reġistru tal-kultivazzjoni taż-żebbug fi Spanja u l-Portugall.";
2. il-paragrafu li ġej jiddaħħal f’Artikolu 3:
"2b. L-awtoritajiet kompetenti ta’ Spanja u l-Portugall li huma responsabbli li jħallsu l-għajnuna għall-produzzjoni msemmija f’Artikolu 5 tar-Regolament (KEE) Nru 136/66/KEE, inaqqsu l-ammont ta’ din l-għajnuna b’0,96 ECU għal kull 100 kg, meta jkunu qegħdin jagħmlu pagament. Dan it-tnaqqis japplika għal għajnuna għas-snin ta’ bejgħ mill-1986/1987 sal-1989/1990."
Artikolu 3
Ir-Regolament (KEE) Nru 3089/78 ikun emendat kif ġej:
1. f’Artikolu 9:
(a) it-tielet subparagrafu li ġej jiżdied mal-paragrafu 1:
"Is-sigurtà applikabbli meta ż-żejt taż-żebbuġa jinħareġ f’ċirkulazzjoni ħielsa fi Spanja u l-Portugall tkun l-istess bħal dik applikabbli fil-bqija tal-Komunità.";
(b) it-tieni subparagrafu li ġej jiżdied mal-paragrafu 2:
"F’każi fejn, mill-1 ta’ Marzu, 1986 sal-31 ta’ Ottubru, 1995, iż-żejt taż-żebbuġa fil-kwistjoni jkun esportat lejn Spanja jew il-Portugall mill-Komunità kif kostitwit fil-31 ta’ Diċembru, 1985, il-parti konċernata għandha wkoll tipprova li l-ammont ta’ kumpensa ta’ l-adeżjoni applikat proprjament għal kummerċ bħal dan kien dak applikabbli għal żjut li joriġinaw f’pajjiżi li mhumiex membri.";
2. it-tieni subparagrafu ta’ Artikolu 11 jitbiddel b’dan li ġej:
"Ikun applikabbli mill-1 ta’ Jannar, 1979. Iżda, Artikoli 1, 2 u 3 japplikaw għal Spanja u l-Portugall biss b’effett mill-1 ta’ Jannar, 1991."
Artikolu 4
Ir-Regolament (KEE) Nru 519/79 ikun emendat kif ġej:
1. Artikolu 4(1) jitbiddel b’dan li ġej:
"1. Bla ħsara għal Artikolu 6, l-ammont tar-rimborż ikun il-medja aritmetiku tal-komponent varjabbli tal-levies applikati għall-importazzjoni ta’ żjut taż-żebbuġa li jaqgħu taħt is-subtitolu 15.07 A II a) tat-Tariffa Komuni Doganali matul ix-xahrejn li jiġu qabel ix-xahar li fih ir-rimborż ikun implimentat, aġġustat fi Spanja u l-Portugall rispettivament bl-ammont ta’ kumpens ta’ l-adeżjoni applikabbli għall-importazzjonijiet f’kull wieħed minn dawn l-Istati Membri minn pajjiżi li mhumiex membri.
Iżda, fejn iż-żejt taż-żebbuġa wżat għall-manifattura ta’ prodotti priservati kien prodott fil-Komunità, ir-rimborż ikun il-medja, imsemmija hawn fuq, li magħha jingħadd l-ammont ta’ għajnuna għall-konsum validu fid-data ta’ l-implimentazzjoni tar-rimborż.
Fil-każ ta’ Spanja u l-Portugall iż-żieda tapplika biss b’effett mill-1 ta’ Jannar, 1991. Minn din id-data ż-żieda tkun l-istess bħal dik applikata fl-Istati Membri l-oħra u l-ammont tar-rimborż li jirriżulta jkun aġġustat bid-differenza bejn il-prezzijiet ta’ l-intervent applikabbli fil-Komunità kif ikunu kostitwiti fil-31 ta’ Diċembru, 1985 u dawk applikabbli għal Spanja u l-Portugall rispettivament."
2. f’Artikolu 5:
(a) it-tieni subparagrafu tal-paragrafu 1 jitbiddel b’dan li ġej:
"Ir-rimborż tal-produzzjoni iffissat bi qbil ma’ l-ewwel subparagrafu jkun aġġustat, fi Spanja u l-Portugall rispettivament, bl-ammonti ta’ kumpens ta’ l-adeżjoni applikabbli għall-importazzjonijiet f’kull wieħed minn dawn l-Istati Membri minn pajjiżi li mhumiex membri.";
(b) il-paragrafu 2 jitbiddel b’dan li ġej:
"2. Iżda, fejn iż-żebbuġ użat fil-manifattura ta’ prodotti priservati jkun prodott fil-Komunità, l-ammont stabbilit skond l-ewwel subparagrafu tal-paragrafu 1 jiżdied bl-ammont tal-għajnuna għall-konsum valida fid-data ta’ l-implimentazzjoni tar-rimborż.
Fil-każ ta’ Spanja u l-Portugall, iż-żieda tapplika biss b’effett mill-1 ta’ Jannar, 1991. Minn din id-data ż-żieda tkun l-istess bħal dik applikata fl-Istati Membri l-oħra u l-ammont ta’ rimborż li jirriżulta jkun aġġustat bid-differenza bejn il-prezzijiet ta’ intervent applikabbli fil-Komunità kif kostitwiti fil-31 ta’ Diċembru, 1985 u dawk applikabbli fi Spanja u l-Portugall rispettivament."
Artikolu 5
Artikolu 1 tar-Regolament (KEE) Nru 1590/83 jitbiddel b’dan li ġej:
"Artikolu 1
1. Għajnuna għall-produzzjoni taż-żejt taż-żebbuġa tingħata biss lil kull min ikabbar iż-żebbuġ skond il-meded ta’ art imħawla bis-siġar taż-żebbuġ
- fi Franza u fl-Italja kif kienu fil-31 ta’ Ottubru, 1978,
- fil-Greċja kif kienu fl-1 ta’ Jannar, 1981,
- fi Spanja kif kienu fl-1 ta’ Jannar, 1984,
u li kienu s-suġġett:
(a) fl-Italja, għad-dikjarazzjoni tal-kultivazzjoni għas-sena ta’ bejgħ 1980/1981 jew, jekk ma teżistix din id-dikjarazzjoni, għall-aħħar dikjarazzjoni disponibbli;
(b) fi Franza, għall-aħħar dikjarazzjoni tal-kultivazzjoni disponibbli qabel is-sena ta’ bejgħ 1982/1983;
(ċ) fil-Greċja, għad-dikjarazzjoni tal-kultivazzjoni għas-sena ta’ bejgħ 1980/1981 jew 1981/1982;
(d) fi Spanja, għad-dikjarazzjoni tal-kultivazzjoni għas-sena ta’ bejgħ 1986/1987 jew 1987/1988.
Fil-każ tal-Portugall, l-għajnuna tingħata biss rigward il-kwantitajiet li jistgħu jkunu prodotti fuq meded ta’ art imħawwla bis-siġar taż-żebbuġ li kienu proprjament qed jipproduċu fl-1 ta’ Jannar, 1984 u li kienu s-suġġett għad-dikjarazzjoni tal-kultivazzjoni għas-sena ta’ bejgħ 1986/1987 jew 1987/1988.
Iżda, fejn il-meded ta’ art imħawwla bis-siġar taż-żebbuġ li kienu jeżistu fid-dati msemmija fis-subparagrafu ta’ qabel ma kenux soġġetti għad-dikjarazzjoni tal-kultivazzjoni fil-kwistjoni, l-għajnuna għall-produzzjoni tingħata rigward dawn il-meded ta’ art biss bil-kundizzjoni li l-parti konċernata tissottometti dikjarazzjoni supplimentari ta’ kultivazzjoni lill-awtoritajiet nazzjonali kompetenti qabel it-30 ta’ Ġunju, 1984 jew, fil-każ ta’ Spanja u l-Portugall, it-30 ta’ Ġunju 1988.
2. Fejn ikunu tħawwlu siġar ġodda taż-żebbuġ fi Franza u l-Italja mill-31 ta’ Ottubru, 1978, fil-Greċja mill-1 ta’ Jannar, 1981 jew fi Spanja u l-Portugall mill-1 ta’ Jannar, 1984, taħt proġett ta’ ristrutturazzjoni fit-tħawwil ta’ siġar taż-żebbuġ għal qasam individwali jew medda speċifika ta’ art għal produzzjoni biss, l-għajnuna tingħata wkoll għar-rigward l-oqsma konċernati, sakemm:
- il-proġett ta’ destrutturazzjoni jkun ġie approvat mill-awtoritajiet kompetenti ta’ l-Istati Membri konċernati;
- f’kull medda ta’ art li tgħaddi minn ristrutturazzjoni, il-medda totali mħawwla bis-siġar taż-żebbuġ bħala riżultat tar-ristrutturazzjoni ma għandhiex taqbeż il-medda mħawwla, fi Franza u fl-Italja bħalma kienet fil-31 ta’ Ottubru, 1978, fil-Ġreċja bħalma kienet fl-1 ta’ Jannar, 1981 jew fi Spanja u l-Portugall bħalma kienet fl-1 ta’ Jannar, 1984.
Fil-każ tal-Portugall, il-kwantità li tista’ tkun prodotta wara l-istrutturazzjoni ma għandhiex taqbeż dik li tista’ tkun prodotta fuq il-meded ta’ art imħawwla bis-siġar taż-żebbuġ li attwalment kienu qed jipproduċu fl-1 ta’ Jannar, 1984."
Artikolu 6
Ir-Regolament (KEE) Nru 2261/84 ikun emendat kif ġej:
1. Artikolu 1 għandu jitbiddel b’dan li ġej:
"Artikolu 1
Mis-sena ta’ bejgħ 1984/1985, ir-regoli ġenerali mniżżla f’dan ir-Regolament japplikaw għall-għoti ta’ għajnuna għall-produzzjoni taż-żejt taż-żebbuġa msemmija f’Artikolu 5 tar-Regolament (KEE) Nru 136/66/KEE. Iżda huma ma għandhomx japplikaw għal Spanja u l-Portugall qabel il-bidu tas-sena ta’ bejgħ 1986/1987.";
2. f’Artikolu 3(1), it-tieni inċiż titbiddel b’dan li ġej:
"- kopja tad-dikjarazzjoni mogħtija bil-għan li jinġabar reġistru tal-kultivazzjoni taż-żebbug. Rigward il-Greċja, Spanja u l-Portugall u sakemm ikun inġabar ir-reġistru tal-kultivazzjoni taż-żebbuġ f’dawn l-Istati Membri, din id-dikjarazzjoni tista titbiddel b’dik imsemmija f’Artikolu 1(1) tar-Regolament (KEE) Nru 1590/83.";
3. f’Artikolu 13(3), l-ewwel subparagrafu jitbiddel b’dan li ġej:
"3. Matul is-snin ta’ bejgħ 1984/1985 u 1985/1986, l-Istati Membri konċernati jistgħu jagħtu approvazzjoni proviżorja lill-mitħna konċernata hekk kif tkun sottomessa applikazzjoni għall-approvazzjoni li jkun fiha t-tagħrif imsemmi fil-paragrafu 1. Din l-għażla tkun estiża sas-sena ta’ bejgħ 1986/1987 għal Spanja u l-Portugall."
Artikolu 7
Ir-Regolament (KEE) Nru 2262/84 ikun emendat kif ġej:
Artikolu 1(5) jitbiddel b’dan li ġej:
"5. Għal perjodu ta’ tliet snin mill-1 ta’ Novembru, 1984, il-perċentwali li ġejjin ta’ l-ispiża proprja ta’ l-aġenzija jitħallas mill-estimi ġenerali tal-Komunitajiet Ewropej:
- 100 % għall-ewwel sentejn, sa massimu ta’ 14-il miljun ECU għall-aġenzija mwaqqfa fl-Italja u 7 miljun ECU għall-aġenzija mwaqqfa fil-Greċja,
- 50 % għat-tielet sena.
Fil-każ ta’ Spanja u l-Portugall, ikunu koperti 100 % ta’ l-ispiża proprja ta’ l-aġenzija matul il-perjodu ta’ żmien mill-1 ta’ Marzu, 1986 sal-31 ta’ Ottubru, 1987, sa massimu ta’ 7 miljun ECU għal Spanja u ta’ 3,5 miljun ECU għall-Portugall.
L-Istati Membri jistgħu, taħt kundizzjonijiet li jridu jkunu stabbiliti bi qbil mal-proċedura provduta f’Artikolu 38 tar-Regolament Nru 136/66/KEE, ikopru parti mill-ispiża li jridu jidħlu għaliha bi tnaqqis mill-għajnuna tal-Komunità mogħtija għaż-żejt taż-żebbuġa.
Il-Kunsill, huwa u jaġixxi b’maġġoranza kwalifikata fuq proposta mill-Kummissjoni, jadotta sal-1 ta’ Jannar, 1987 il-metodu għal finanzjament ta’ l-ispiża fil-kwistjoni sa mis-sena ta’ bejgħ 1987/1988."
Artikolu 8
Dan ir-Regolament jidħol fis-seħħ fl-1 Marzu, 1986, bla ħsara għad-dħul fis-seħħ tat-Trattat ta’ Adeżjoni ta’ Spanja u l-Portugall.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 20 ta’ Diċembru, 1985.

Labels: 17
3
6
18
15